Up-59/01
Natisni
Opravilna št.:
Up-59/01
Datum odločitve:
1. 10. 2002
ECLI:
ECLI:SI:USRS:2002:Up.59.01
Akt:
Ustavna pritožba A. A. in B. B. zoper sodbo Upravnega sodišča, Oddelka v Mariboru, št. U 105/98 z dne 30. 5. 2000 in odločbo Ministrstva za okolje in prostor št. 45301/067/96/MG z dne 11. 3. 1998
Izrek:
Ustavna pritožba A. A. in B. B. zoper sodbo Upravnega sodišča, Oddelka v Mariboru, št. U 105/98 z dne 30. 5. 2000 in odločbo Ministrstva za okolje in prostor št. 45301/067/96/MG z dne 11. 3. 1998 se zavrže.
Evidenčni stavek:
Procesna predpostavka za vložitev ustavne pritožbe je predhodno izčrpanje vseh pravnih sredstev. Če tega ustavni pritožnik ne izkazuje, se pritožba zavrže.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
9. 2. 2001
Vrsta odločitve:
sklep
Vrsta rešitve:
zavrženje
Dokument:
US21743
Up-59/01
21. 10. 2002
SKLEP
Ustavno sodišče je v postopku za preizkus ustavne pritožbe A. A. in B. B. iz Ž. ob Z. na seji senata dne 1. oktobra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. in B. B. zoper sodbo Upravnega sodišča, Oddelka v Mariboru, št. U 105/98 z dne 30. 5. 2000 in odločbo Ministrstva za okolje in prostor št. 45301/067/96/MG z dne 11. 3. 1998 se zavrže.
Obrazložitev
A.
1. Ustavno pritožbo sta pritožnika posredovala Ustavnemu sodišču v dveh vlogah. V prvi z dne 7. 2. 2001 pojasnjujeta težave z urejanjem meje, grajata dolgotrajnost postopka pred Upravnim sodiščem v zadevi št. U 105/98 in hkrati prosita za pospešitev postopka v isti zadevi na Vrhovnem sodišču. V vlogi z dne 2. 4. 2001, ki jo označujeta kot ustavno pritožbo zaradi kršitve pravice do sojenja brez nepotrebnega odlašanja, dejansko v ničemer ne pojasnjujeta, v čem bi bila ta kršitev. Hkrati predlagata, naj Ustavno sodišče preizkusi odločbo Ministrstva za okolje in prostor št. 45301/067/96/MG z dne 11. 3. 1998 in sodbo Upravnega sodišča, Oddelka v Mariboru, št. U 105/98 z dne 30. 5. 2000, oba akta razveljavi in ugodi njunemu zahtevku.
B.
2. Iz dokumentacije, ki je priložena obema vlogama, je razvidno, da je Ministrstvo za okolje in prostor z zgoraj navedeno odločbo zavrglo pritožbo ustavnih pritožnikov z dne 17. 6.1996 zoper sklep Geodetske uprave Maribor št. 45/C-6/54-86 z dne 12. 9. 1988, ker sta se zoper to upravno odločbo pritožila že 3. 4 .1989 in je bilo o njuni pritožbi že odločeno (z odločbo Republiške geodetske uprave z dne 11. 9. 1989), zadeva pa je postala pravnomočna. Iz priložene sodbe Upravnega sodišča pa je razvidno, da je sodišče tožbo ustavnih pritožnikov proti navedeni odločbi Ministrstva zavrnilo. Ustavna pritožnika sta se zoper tako sodbo pritožila na Vrhovno sodišče. Vrhovno sodišče o pritožbi še ni odločilo.
3. Ustavna pritožba se po prvem odstavku 51. člena Zakona o Ustavnem sodišču (v nadaljevanju ZUstS) lahko vloži po izčrpanju vseh pravnih sredstev. Pritožnika izpolnjevanje tega pogoja ne izkazujeta, saj o njuni pritožbi Vrhovno sodišče še ni odločalo. Zato je Ustavno sodišče njuno ustavno pritožbo zavrglo. Ustavno sodišče pa ni presojalo pavšalno zatrjevanih kršitev pravice do sojenja brez nepotrebnega odlašanja, saj te kršitve ustavna pritožnika z ničimer ne utemeljujeta.
C.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan